Noi cadouri făcute de primarul Firea pe banii bucureștenilor. Lista completă a pomenilor

Nu se poate lăuda că a finalizat proiecte de infrastructură majore, cu rezolvarea problemei traficului sau cu atragerea de noi investiții în București, dar este campioană la ajutoare şi pomeni. Doar în această săptămână, primarul Gabriela Firea cere Consililui General al Primăriei Capitalei să-i aprobe hotărâri pentru aniversarea căsătoriei, stocarea de ovocite sau aparate ortodontice. G4Media.ro a inventariat lunga listă a pomenilor cu care primarul Firea caută să-și mențină popularitatea în sondaje.

1. 1233 de aparate ortodontice (aparate pentru îndreptat dantura). Gabriela Firea vrea să dea 1233 de aparate ortodontice pentru elevii cu domiciliul sau reşedinţa în Bucureşti. Bugetul total alocat este de 925.500 de lei, iar proiectul se va desşăşura în perioada 17 septembrie 2018- 17 septembrie 2019. Municipalitatea va deconta între 750 şi 1500 de lei pentru aparate ortodontice, în funcţie de recomandarea medicului.

2. Newborn onco fertilitate. 190 de mii de euro (879.991.91 lei) sunt alocaţi „Spitalului Clinic de Obstetrică-Ginecologie Prof. Dr. Panait Sârbu” pentru prelevarea şi crioconservarea de ovocite şi spermă pe o perioadă de 5 ani, pentru persoane tinere bolnave de cancer care vor să-și prezerve fertilitatea. Număr estimativ de beneficiari – 138 de femei, cu vârsta până în 35 de ani şi 175 de bărbaţi cu vârsta de până în 45 de ani. Perioada desfăşurării proiectului – 1 noiembrie 2018- 31 octombrie 2020

3. Granturi pentru merite deosebite – între 300 şi 1000 de lei. Nici şcolile nu scapă de bunătatea primarului general. Conform unui proiect dezbătut în această săptămână, şcolile vor primi câte 600 de lei pentru fiecare elev care face performanţă. Elevii cu medii bune vor primi si ei bani – 1000 de lei pentru elevii cu media 10, 400 de lei pentru elevii cu medii de la 9.50-9.99, 300 de lei pentru elevii cu media 8.50 – 9-49. Conditia este ca elevul să aibă media 10 la purtare şi să se afle în clasele de început ale învăţământului primar, gimnazial, liceal sau profesional. Ceea ce au omis angajaţii primăriei este că în învăţământul primar nu se mai acordă note de câţiva ani buni. Conform estimărilor, de aceşti bani urmează să beneficieze câteva mii de elevi.

4. Aniversare casatorie, 1000-3000 de lei. Tot în şedinţa din 14 iunie, primăriţa Gabriela Firea vrea să dea bani celor care îşi aniversează căsătoria. 1000 de lei pentru familiile care împlinesc 25 de ani de căsătorie, 1500 pentru cei care fac 50 de ani si 3000 de lei pentru cei care au 75. Condiţia este ca beneficiarii să aibă vârsta de peste 50 de ani. Dacă nu îndeplinesc această condiţie, pot primi dispensă specială chiar de la Gabriela Firea.

5. Ajutor pentru căsătorie – 1500 de lei. În şedinta din 18 mai, s-a aprobat ajutorul pentru căsătorie. Stimulentul financiar pentru constituirea familiilor, în valoare de 1500 de lei, se acorda soţilor (dintre care cel puțin unul să fie la prima căsătorie) care au reședința în București și vârsta între 18 și 35 de ani. Derogări de la aceste condiţii sunt date tot de Gabriela Firea.

6. Ajutor pentru naştere – 2500 de lei. 2500 de lei primeşte fiecare nou-născut din Bucureşti, din 26 iunie 2017. Condiţia este ca unul dintre părinţi să aibă domiciliul sau reşedinţa de cel puţin şase luni în Capitală şi copilul să se fi născut la una dintre maternităţile de aici. Nu se știe numărul de beneficiari. În fiecare an, se nasc în Bucureşti aproximativ 20.000 de copii.

7. Ajutor pentru inseminarea artificială – 10.800 de lei. Primăria Capitalei dă, de anul acesta 10.800 de lei, în trei tranşe, pentru femeile care doresc să facă fertilizarea in vitro. Bugetul alocat este de 10,8 milioane de lei pentru perioada iunie 2018 – decembrie 2019, bani de care ar putea beneficia aproximativ 1.000 de femei. Criteriile de eligibilitate sunt: cuplurile infertile au indicaţie pentru procedura de fertilizare in vitro, membrii cuplului sunt asiguraţi medical, partenerul suferă de azoospermia, femeile au între 24 şi 45 de ani.

8. Ajutor pentru gravide – 2000 de lei. 2000 de lei primesc şi gravidele, tot din acest an. În baza unei scrisori medicale. Condiţia e tot ca beneficiara să aibă domiciliul sau reşedinţa în municipiul Bucureşti de cel puţin 6 luni.

9. Vouchere pentru biciclete – 500 de lei. Primul proiect adresat bucureştenilor a fost legat de fluidizarea traficului. Primăria a dat, iniţial, 5000 de vouchere de 500 de lei pentru achiziţia de biciclete. Pentru că s-au bucurat de succes, municipalitatea a suplimentat numărul de vouchere cu încă 25.000. În ciuda proiectului, problema traficului s-a acutizat. Voucherele se vindeau la mica publicitate.

10. Tabere la mare. Peste 16 mii de elevi şi studenţi şi 2000 de profesori au fost în 2017 la mare, la Comorova, Neptun, Costinești, Vama Veche, dar și în stațiunea Paralia Katerini, din Grecia, prin Centrul de Proiecte Educaţionale şi Sportive. Anul acesta, încă nu a fost lansat proiectul.